அங்கே எனக்கு வாய்த்த தோழமையின் பயனாக, தொழிற்சங்கப் பணிகளில் என்னை ஈடுபடுத்திக் கொள்ளும் வாய்ப்புக் கிட்டியது. 1989 ஆம் ஆண்டு துணைத்தலைவர், 1991 துணைச்செயலாளர், பின்னர் செய்தித் தொடர்பாளர், சங்கத்தின் தேர்தல் ஆணையர் எனப் பல பொறுப்புகளை வகித்தேன். நிறைவாக, சங்கத்தின் தலைவராகவும் என்னை அமரவைத்து அழகுபார்த்த என் அன்புத் தோழர்களின் அரவணைப்புக்கு, நான் என்றென்றும் நன்றிக்கடன் பட்டவனாக உள்ளேன். இவர்களுடன் பழகிய கற்கண்டு நாள்களையும், மருத்துவமனைப் பிணியாளர்களுடன் தங்கள் வாழ்நாளைப் பிணைத்துக்கொண்டு சேவை செய்யும் உடனாளர்களின் பணி அனுபவங்களையும், புத்தக வடிவில் ஆவணப்படுத்தும் அளப்பரிய ஆவல் என்னை உந்தியது. தொழிற்சங்கம் நமது இதயம் என்னும் சிறு நூலை வடித்தேன். அந்த நூலை எழுதுகையில், எனது 33 ஆண்டுகள் பணி அனுபவங்களை அசைபோட்டுப் பார்த்தேன். அதைச் சற்றே விரிவுபடுத்தி எழுதி, மனநலக் காப்பகம் பேசுகிறேன் என்ற தலைப்பில், 64 பக்க அளவில் பிறிதொரு நூலாக வெளிக்கொணர்ந்து உள்ளேன்.